Il-ġurnalisti li jkopru l-iżvilupp jistgħu japplikaw illum għall-Premju tal-Midja Lorenzo Natali tal-Kummissjoni Ewropea sal-15 ta' Marzu. Il-Premju jippremja lill-ġurnalisti minn madwar id-dinja għar-rappurtar online, stampat jew awdjoviżiv tagħhom ta' stejjer ta' kisbiet u ta' perseveranza tal-bniedem fl-ambitu tal-iżvilupp sostenibbli. L-istejjer tagħhom jixħtu dawl fuq l-inġustizzji u jobbligawna biex naġixxu. Fl-okkażjoni tat-tnedija, il-Kummissarju għas-Sħubijiet Internazzjonali, Jutta Urpilainen, qalet: Kull sena, il-Premju tal-Midja Lorenzo Natali jirrikonoxxi l-kontribut tal-ġurnalisti biex jinbnew soċjetajiet aktar sostenibbli, ġusti u prosperi u għat-twassil tal-verità lil min għandu s-setgħa. L-istejjer umani tagħhom jgħinu biex jixħtu dawl fuq il-faqar, l-inugwaljanzi u l-inġustizzji u jinstabu soluzzjonijiet għalihom. Nixtieq inħeġġeġ mill-qalb lill-ġurnalisti li jkopru stejjer dwar l-iżvilupp sostenibbli madwar id-dinja biex japplikaw u jingħaqdu mal-komunità globali ta' rebbieħa, membri tal-ġurija u sħab tal-Premju tal-Midja Lorenzo Natali.” It-tema ġenerali tal-Premju tal-Midja Lorenzo Natali hija l-ġurnaliżmu għall-iżvilupp sostenibbli. L-applikazzjonijiet għall-kompetizzjoni ta' din is-sena għandhom ikunu dwar kwistjonijiet ta' sħubija internazzjonali, bħall-ġlieda kontra l-faqar u l-inugwaljanzi, id-drittijiet tal-bniedem, id-demokrazija, iż-żgħażagħ, l-ugwaljanza bejn il-ġeneri, l-ambjent u t-tibdil fil-klima, is-saħħa, it-teknoloġija u d-diġitalizzazzjoni, iżda mhumiex limitati għal dan biss. Min jista' japplika? Il-ġurnalisti huma mħeġġa jibagħtu l-applikazzjonijiet tagħhom għal waħda minn tliet kategoriji. Għall-Premju tal-Midja Lorenzo Natali 2020, l-entrati ppubblikati f'entità tal-midja bbażata fir-Renju Unit huma eliġibbli jekk ġew ippubblikati bejn l-10 ta' Marzu 2019 u l-31 ta' Jannar 2020. Hawnhekk issibu informazzjoni dettaljata dwar it-termini u l-kundizzjonijiet. Kif napplika? Il-ġurnalisti huma mistiedna jippreżentaw xogħolhom online. L-applikazzjonijiet huma miftuħa mill-10 ta' Frar sa 23:59 CET tal-15 ta' Marzu 2020. Min jagħżel lir-rebbieħa? L-għażla se ssir minn Gran Ġurija ta' ġurnalisti u speċjalisti magħrufa dwar l-iżvilupp minn madwar id-dinja. Kull rebbieħ ta' kategorija jirċievi €10,000. Ir-rebbieħ tal-kategorija tal-Aħjar Ġurnalist Emerġenti ssirlu wkoll offerta ta' esperjenza ta' xogħol ma' sieħeb tal-midja. Ir-rebbieħa se jitħabbru u jirċievu l-premjijiet tagħhom waqt il-Jiem Ewropej tal-Iżvilupp fi Brussell fid-9 u fl-10 ta' Ġunju 2020. Sfond Sa mill-1992, il-Premju tal-Midja Lorenzo Natali ċċelebra lill-ġurnalisti li jirrappurtaw dwar stejjer ta' sħubiji internazzjonali madwar id-dinja. Jirrikonoxxi l-kontribuzzjoni tal-ġurnaliżmu biex jinbnew soċjetajiet aktar sostenibbli, ġusti u prosperi. Lorenzo Natali kien difensur qawwi tal-libertà tal-espressjoni, id-demokrazija, id-drittijiet tal-bniedem u l-iżvilupp. Kien politiku Taljan u serva bħala Viċi President u Kummissarju Ewropew mill-1977 sal-1989. Kien Kummissarju għall-Kooperazzjoni, l-Iżvilupp u t-Tkabbir mill-1985 sal-1989. Li tirbaħ il-Premju tal-Midja Lorenzo Natali mhuwiex biss kisba personali għall-ġurnalisti kkonċernati. Jirrikonoxxi wkoll l-entitajiet tal-midja li ppubblikaw l-artikli tagħhom bħala pjattaformi li jippromwovu l-iżvilupp sostenibbli u d-demokrazija u jagħtu vuċi lin-nies komuni. Għal aktar informazzjoni Is-sit web tal-Premju tal-Midja Lorenzo Natali Id-Direttorat Ġenerali għall-Kooperazzjoni Internazzjonali u l-Iżvilupp